དེ་ཡང་མཁས་དབང་དམུ་དགེ་བསམ་གཏན་མཆོག་ནས།འགའ་ཞིག་གིས་ར་མགོ་ལུག་སྦྱར་གྱི་དཔེ་བཞིན་མིང་ཚིག་ཅེས་གཅིག་ཏུ་བསྲེས་ཤིང་མིང་ཚིག་གི་མཚན་གཞི་ལ་ལེ་ཉིན།མི་དམངས།ལྷ་ས།ཆབ་སྲིད།འཕྲུལ་འཁོར།ད་ལོ་རྣམས་བཞག་པ་ནི་མ་མགོ་བར་གསལ་ཏེ།དེ་དག་ནི་མིང་ཡིན་གྱི་ཚིག་མིན་ཏེ་དོན་གྱི་ངོ་བོ་ཙམ་སྟོན་པའི་སྒྲ་ཡིན་པའི་ཕྱིར་ཞེས་གསུངས་ནས་མིང་དང་མིང་ཚིག་གཉིས་གཅིག་ཏུ་འཛིན་པའི་འཁྲུལ་བ་དག་སེལ་བྱས་ཡོད།འོ་ན་བོད་སྐད་དུམིང་ཞེས་པ་མིང་ཚིག་དང་དབྱེ་བ་ཆེ་བས་གང་འདྲ་ཞིག་ལ་གོའམ་ཟེར་ན།མཁས་དབང་དཔའ་རིས་སངས་རྒྱས་ཚང་ནས།མིང་གི་མཚན་ཉིད་ནི་ཡི་གེ་དུ་མ་འདུས་ནས་དོན་གང་རུང་བ་ཞིག་གི་ངོ་བོ་ཙམ་སྟོན་པའི་བརྡ་ཡིན་ལ།དེའི་མཚན་གཞིར་དཔེར་ན།མི་ཞེ་ན་སྨྲ་ཤེས་ཤིང་དོན་གོ་བ་ཅན་ཞིག་ལྟ་བུ་བཞག་ཡོད་པ་དང་།དེ་དང་འདྲ་བར་མཁས་དབང་དམུ་དགེ་བསམ་གཏན་གྱིས།ཡི་གེ་གཉིས་ཡན་ཆད་འདུས་ནས་དོན་གྱི་ངོ་བོ་ཙམ་སྟོན་པའི་སྒྲ་དེ་མིང་ཚིག་གཉིས་ཕྱེས་པའི་མིང་གི་མཚན་ཉིད།མཚན་གཞི་ནི་ཁང་བ་ཞེས་བརྗོད་པའི་སྒྲ་ལྟ་བུ་ཞེས་གསུངས་ཤིང་།གཞན་ཡང་།ཁོང་གིས་མིང་ཚིག་ཡི་གེ་གསུམ་དུ་ཕྱེས་པའི་མིང་དང་ཚིག་གཉིས་འགལ་བ་ཡིན་ཏེ།མཚན་ཉིད་ཀྱི་ཟུར་དུ་ཙམ་སྒྲ་ཡོད་པས་དོན་གྱི་ངོ་བོ་ཙམ་ལས་ཁྱད་པར་མི་སྟོན་པ་དགོས་པའི་ཕྱིར་ཏེ།མཚན་ཉིད་ཀྱིས་ཟུར་གྱི་ཙམ་སྒྲས་ཁྱད་པར་སྟོན་པ་གཅོད་པས་སོ།།ཞེས་ཀྱང་གསུངས་པ་ནི་མཁས་པ་ཕལ་མོ་ཆེའི་འདོད་ཚུལ་ཡིན་པས་དོགས་གནད་ཀྱི་དྲི་མས་སྒྲིབ་མེད་པ་ནི་ང་ཚོ་ཕྱི་རབས་པས་མགྲིན་གཅིག་ཏུ་ཁས་ལེན་མི་བྱེད་ཀ་མེད་དུ་སོང་བར་ཐལ་ལོ།།